বেশ কয়েক বছর আগের কথা। মাগুরছড়া গ্যাসফিল্ডে বিস্ফোরণের জন্য দায়ী অক্সিডেনটাল কর্পোরেশনকে ততদিনে স্থলাভিষিক্ত করেছে ইউনোকল নামের আরেক বিদেশী কোম্পানি। তারা ২০০৪ সালে হাতে নিল পাইপ লাইন তৈরির কাজ (এখানে দেখুন)। বাংলাদেশ সরকারও খুব খুশি। নির্মিতব্য সে পাইপ লাইনের গতিপথ ঠিক করা হল মৌলভীবাজারে অবস্থিত লাউয়াছড়া জাতীয় পার্কের ভেতর দিয়ে। (এখানে লাউয়াছড়ার কিছু স্থিরচিত্র আছে)। (এই তথ্য বাংলাদেশের এক স্বনামধন্য পরিবেশ আইনজীবীর কাছ থেকে শোনা)। যে সময়ের কথা তখন এই পার্কটির সংরক্ষিত স্টেটাসের ব্যাপারটি নাকি (তাঁর মতে) এখনকার মতো এত স্পষ্ট ছিল না। ফলত পরিবেশবাদীরা কিছুটা বেকায়দাতেই পড়ে যান পাইপ লাইনটির প্রস্তাবিত রুটের বিরোধিতা করতে গিয়ে। কারণ সরকারের এক গোঁ — ‘পরিবেশবাদীরা যদি প্রমাণ করতে পারেন যে বনটি সরকারি নীতি অনুযায়ী “সংরক্ষিত”, কেবল তখনই বিষয়টা বিবেচনা করা হবে’। অদ্ভুত শর্ত! সরকারি দলিল-দস্তাবেজ ঘেঁটে পরিবেশবাদীদেরই নাকি খুঁজে বের করতে হবে প্রয়োজনীয় তথ্য। ব্যাপারটা অনেকটা এরকম : আমার পাওনাদারকেই প্রমাণ করতে হবে দেনাদারের কোন্ লুকানো সিন্দুকে কত টাকাকড়ি আছে; প্রমাণ করতে পারলে তবেই টাকা ফেরত দেয়ার প্রশ্ন। যাই হোক পরিবেশবাদীরা শেষ পর্যন্ত সরকারি নথিতে প্রয়োজনীয় প্রামাণিক তথ্যটি খুঁজে পেয়েছিলেন (পুরো গল্পটা জানা হয়নি) এবং সরকারকে বিষয়টি আমলে আনতে রাজি করাতে পেরেছিলেন। তখন সরকার এবং ইউনোকল মিলে উত্থাপন করল আরেকটি বিষয়। বলা হল, পাইপলাইনটিকে বনভূমি এড়িয়ে নিতে হলে হিসেবের বাইরে অতিরিক্ত অর্থ ব্যয় হবে। সে হিসেবটিরই বা ভিত্তি কী ছিল, তা অবশ্য জনগণের কোনোদিনই জানার সৌভাগ্য হবে না, সংশ্লিষ্ট পরিবেশবাদীদেরও সম্ভবত হয়নি। যাই হোক, পাইপলাইনটি শেষ পর্যন্ত হয়েছে, কিছুটা এদিক ওদিক ছাড় দিয়ে (এখানে দেখুন)। সে অন্য কাহিনী। এরপরের ঘটনা সবারই জানা। ইউনোকল থেকে দায়িত্ব বুঝে নিল আরেক বিদেশী কোম্পানি শেভরন। তারা চাইল ব্যয়বহুল ত্রিমাত্রিক ভূ-জরিপ (3d scan) পরিচালনা করতে (এখানে দেখুন)। লাউয়াছড়ার বেশ কিছু অংশও সে জরিপের আওতায় পড়ল। সমস্যা একটাই — আর তা হল পরিবেশ ও প্রতিবেশের ওপর এ ধরণের জরিপের নেতিবাচক প্রভাব। বনের ভেতর দিয়ে পাইপলাইন তৈরির শুরুতেই পরিবেশবাদীরা যে আশঙ্কাটি করেছিলেন শেষ পর্যন্ত তা-ই ঘটল এ বছর — অগ্নিকাণ্ড। বাংলাদেশে পরিবেশ সংক্রান্ত অনেক বিধিমালা ও নীতিমালা থাকলেও, আর সব বারের মতো এবারও বিদেশী বিনিয়োগের কাছে পরিবেশের স্বার্থটি হয়ে গেল গৌণ। এখানে দেখুন। দুঃখজনক হল, এই বাস্তবতাটি শুধু যে তৃতীয় বিশ্বের দেশগুলোতেই সীমাবদ্ধ, তা কিন্তু না।